Claus Hjort Frederiksen (V), 2011-03-23:
Jeg er også lidt ked af, at hr. Per Clausen ikke læser de dokumenter, der er i de her sager.
Det er jo sådan, at det først skal identificeres, om et land har et problem med at overholde budgetterne, før man skal diskutere de her ting.
Vi har jo også diskuteret – og det står tydeligt – at der ikke er nogen juridisk forpligtelse i EU-reglerne til at gennemføre en budgetlov.
Regeringen finder af andre grunde, at det er en meget fornuftig ting, og derfor har vi foreslået at gennemføre en budgetlov, men det er ikke noget, der følger af konkurrenceevnepagten.
Jeg vil gerne takke for debatten og for den brede tilslutning til en dansk tilslutning til konkurrenceevnepagten.
Jeg vil godt lige til hr. Per Clausen sige, at den fremstilling, han giver, efter min mening er noget forvrænget, og derfor vil jeg godt lige erindre om, at konkurrenceevnepagten er en politisk pagt, altså en politisk aftale og ikke en juridisk aftale.
Jeg vil også godt erindre om, at den økonomiske politik er en national kompetence, og det rokkes der ikke ved.
Jeg vil også godt fremhæve, at løn- og arbejdsmarkedspolitik er et nationalt kompetenceområde, og det rokkes der ikke ved.
Jeg vil også gerne gøre opmærksom på, at euroforbeholdet består uantastet, og at en afskaffelse af det forbehold kræver en folkeafstemning, og det ændrer konkurrenceevnepagten ikke noget ved.
Så er der blevet rejst et spørgsmål om og ligesom blevet antydet, at der er noget lusk med den procedure, der har været.
Jeg vil godt sige, at eurolandene aftalte konkurrenceevnepagten den 11. marts 2011.
Eurolandene præsenterer på Det Europæiske Råds møde her i morgen og i overmorgen pagten, hvor de beder landene uden for euroen om at meddele, om de ønsker at deltage i denne pagt.
Det har regeringen set på, og regeringen finder, at intentionerne i konkurrenceevnepagten ligger i tråd med og i stærk forlængelse af danske interesser og også ligger i tråd med vores økonomiske politik.
Vi deler nemlig målene om, at vi skal have styrket konkurrenceevnen, at der skal være øget beskæftigelse, styrket finanspolitisk holdbarhed og styrket finansiel stabilitet.
Det er en god ting, at de skal drøfte en sund økonomisk udvikling i euroområdet, at de skal drøfte en ansvarlig og holdbar økonomisk politik i euroområdet.
Og vi har en interesse i, at eurolandene løbende gennemfører de nødvendige strukturreformer.
Da der ikke flyttes kompetencer til EU – intet flyttes fra det enkelte land til EU – og da det er i en stærk dansk interesse at være med alle steder, hvor der drøftes forhold, som kan påvirke Danmark, har vi besluttet at tilslutte os pagten på rådsmødet her torsdag-fredag, og vi er glade for, at et flertal i Folketinget deler vores opfattelse.
Det er naturligvis den til enhver tid siddende regering og dens parlamentariske grundlag, som fastlægger Danmarks økonomiske politik, men det, der er fælles for både regering og opposition, er reglerne i vækst- og stabilitetspagten – regler, som siger, at underskuddet ikke må overstige 3 pct. af BNP, og at ØMU-gælden ikke må overstige 60 pct. af BNP.
Det er dette, som danner baggrund for de henstillinger, som EU-landene får om at konsolidere deres økonomi, og disse henstillinger gælder jo alle, og det ændrer konkurrenceevnepagten ikke ved.
Så antydes det, at det her luskes igennem i ly af krigen i Libyen.
Intet kan være mere forkert.
Denne pagt er lagt åbent frem, den er blevet drøftet i pressen, processen har været kendt, og vi har drøftet det i Folketinget.
Det gør, at vi klart kan afvise påstande om, at vi lusker dette igennem.
Det er en åben og fuldt ud demokratisk proces, som ligger til grund for beslutningen.
Jeg er ikke sikker på, at jeg helt forstår spørgsmålet.
Altså, det, der følger af stabilitets- og vækstpagten, er jo gældende regler i Danmark i dag, som vi skal leve op til.
De lande, der ikke lever op til reglerne i stabilitets- og vækstpagten, får som bekendt nogle henstillinger, og det er jo også noget, vi har brugt rigtig, rigtig meget tid på at diskutere i Europaudvalget og i Folketinget.
Så det er selvfølgelig klart, at det, der følger af stabilitets- og vækstpagten, er der juridiske forpligtelser og juridiske sanktioner knyttet til.
Det, der jo er det særlige ved konkurrenceevnepagten, er, at det er en politisk aftale.
Tænk, det synes jeg er en rigtig, rigtig fornuftig ting.
Men konkurrenceevnepagten ændrer intet ved reglerne i stabilitets- og vækstpagten.
De regler er jo juridisk bindende.